Ole J. Kvale

**Ole Juulson Kvale** (1869–1929) var en norsk-amerikansk politiker og prest. Han stammet fra Valdres og var prest blant norske lutheranere i Midtvesten. I 1914 ble han sekretær for Den norske synode. Kvale var medlem av Representantenes hus i Kongressen fra 1923 til sin død, valgt for Minnesotas bonde- og arbeiderparti.

## Familie og prestetjeneste
Han ble født på en gård i Winneshiek County i Iowa som sønn av Juul Thorstensen Kvåle og Gro Pedersdatter Egge. Slektsnavnet kommer fra gården Kvåle i Vestre Slidre i Valdres. På amerikansk uttalte de navnet som *qually*. Han talte og skrev flytende norsk, men fikk aldri oppfylt sitt ønske om å besøke Norge.

Han giftet seg i 1895 med Ida Simley, som også var norsk-amerikaner med aner fra Simle i Nord-Aurdal i Valdres. De fikk seks sønner og en datter.

Han studerte teologi ved Luther College i Decorah og Luther Theological Seminary i Minneapolis, som begge var norsk-amerikanske læresteder. Han studerte også ved University of Minnesota. Han ble ordinert som prest i Den norske synode i 1894, og fikk samme år et prestekall i Orfordville i Rock County i Wisconsin.

I 1917 ble han prest i Vor Frelsers menighet i Benson i Swift County i Minnesota. Denne stasjonsbyen på prærien var dominert av norsk-amerikanere. Menigheten, som var én av flere norske lutherske forsamlinger i området, hadde over 400 medlemmer i 1914.

Kvale ble også sekretær for hele Den norske synode, som omfattet lutherske menigheter i Minnesota, Wisconsin, Iowa og Illinois.

## Kongressmann
Etter at han kom til Benson som prest, kom han i kontakt med Nonpartisan League, en radikal organisasjon som gjorde seg gjeldende i Det republikanske partis nominasjoner. Kvale tok med seg sine talergaver fra prekestolen inn i politikken.

Foran kongressvalgene i 1920 vant Kvale med støtte fra Nonpartisan League over avholdsagitatoren Andrew Volstead i den republikanske nominasjonen for Minnesotas 7. valgdistrikt. Det har blitt beskrevet som «et knusktørt norsk kongressdistrikt».

Valgresultatet ble påklaget av Volsteads tilhengere, som anklaget Kvale for å ha brutt en lovbestemmelse fra 1913, som forbød kandidater «å med viten fremsette usanne påstander» mot hverandre. Kvale hadde delt ut brosjyrer som inneholdt følgende frase: «Hvis, som jeg forstår det, herr Volstead er en uttalt ateist og motsetter seg Bibelen, får det være hans sak.» Valgresultatet ble underkjent av Minnesotas høyesterett, så både Volstead og Kvale måtte stille som uavhengige kandidater i valget. Volstead ble gjenvalgt med knapp margin.

Ved kongressvalgene i 1922 stilte Kvale som kandidat i Minnesotas 7. valgdistrikt for Minnesotas bonde- og arbeiderparti, som hadde tatt opp i seg mange av de progressive republikanerne, deriblant Nonpartisan League. Denne gangen vant Kvale over Volstead, opphavsmannen til forbudsloven (Volstead Act), med stor margin. «Samtlige antiforbudsmenn har visstnok også gitt [Kvale] sin stemme for å få forbudslovens far av veien», skrev *[[Aftenposten]]*. Kvale var avholdsmann, men mente at forbudet var feilslått. I sin første tale til Kongressen tok Kvale til orde for å oppheve forbudsloven i sin daværende form og innføre en progressiv avgift på alkoholholdige drikkevarer.

«I Kongressen blir [Kvales] klare, rungende røst ofte hørt, og med tiltagende respekt», skrev den norsk-amerikanske teologen og skribenten Olaf Morgan Norlie i 1925. Minnesotas bonde- og arbeiderparti klarte ikke å gjenta suksessen fra valgene i 1922, men Kvale ble gjenvalgt i 1926 med 59 prosent av stemmene i sitt valgdistrikt. Ole J. Kvale og senator Henrik Shipstead ble bonde- og arbeiderpartiets frontfigurer i årene som fulgte.

I 1929 omkom Ole J. Kvale mens han var alene på sitt landsted, da huset brant ned til grunnen mens han sov. Det gikk rykter om at brannen var påsatt, men saken ble henlagt av politiet som en ulykkeshendelse. I det påfølgende suppleringsvalget til Kongressen ble Ole J. Kvales sønn Paul J. Kvale, som hadde vært farens privatsekretær, valgt til å etterfølge ham. Volstead øynet muligheten for å komme tilbake i Kongressen, men Paul J. Kvale vant valget med 73 prosent av stemmene.

## Referanser


## Eksterne lenker
* 
*